
Mulige lærings-, undervisnings- og vurderingsformer ved SV-fakultetet

Stortingsmelding nr. 27 (2000-2001) vektlegger alternative eksamensformer (semesteroppgaver, mappeevaluering og hjemmeeksamen) og variasjon i bruk av eksamensformer som et ledd i kvalitetshevingen på universitet og høyskoler. I generelle tilbakemeldinger til fakultetsadministrasjonen ønsker instituttene et klarere bilde av mulige alternative vurderingsformer. I den forbindelse har SV-fakultetet samlet vurderingsmetoder og -former. Notatet er skrevet som bakgrunn og idebank for instituttene og enhetene. Utdypende beskrivelser av vurderingsmetoder og –former som ikke er nevnt i notatet samt litteratur kan fås ved henvendelse til undertegnede. 
Mulige vurderingsmetoder og –former ved UiO
:

· skriftlig eksamen 

· muntlig eksamen/vurdering

· hjemmeeksamen

· gruppeeksamen/vurdering

· praksis

· evaluert praksis

· klinisk/ praktisk eksamen/vurdering

· semesteroppgave/seminaroppgave/spesialoppgave

· prosjektoppgave

· hovedoppgave

· masteroppgave 

· avhandling

· prøveforelesning

Som undergrupper kan nevnes: 

· kursprøve/ kortprøve

· skriftlige kommentarer til medstudenter 

· debattinnlegg

· mappevurdering (mappevurdering er ikke en vurderingsmetode, men en samling av flere vurderingsmetoder) 

· multiple choice 

· bokmelding 

· muntlig fremføring/ fremlegg

Skisseringer av utvalgte vurderings- og eksamensformer:

I notatet er fem vurderings- og eksamensmetoder/ - former beskrevet. Noen er i bruk ved Universitetet i Oslo og noen planlegges tatt i bruk i forbindelse med innføringen av kvalitetsreformen. Utvalget og beskrivelsene har som mål å eksemplifisere studenters læringsverdi, organisering, sikkerhet og klageadgang:

1. Skriftlig skoleeksamen:

1.1 Organisering:

Faglærer forbereder eksamensoppgaven og kandidatene avlegger en 1 eller 2 dagers skriftlig prøve på 4, 5, 6 eller 8 timer i SV-fakultets lokaler. Fakultetet regner 1 eksamensvakt per 8 kandidater.

1.2 Læringsverdi:

I følge rapporten ”På hvilken måte påvirker eksamen studenters læring?” (2001:20) er det en klar tendens til at skriftlig eksamen bidrar til å fremmer overflatelæring. Studentene husker ofte lite av stoffet i ettertid og skoleeksamen som vurderingsmetode gir dermed en nedslående læringsverdi. Rapporten påpeker også at det ikke bare er fagkunnskapen som ”sitter” til eksamen som står sentralt i vurdering av studenters læringsresultat. En bør også rette et kritisk søkelys mot måten eksamensordningen legges opp på fordi eksamen oppfattes av noen som en måte og tenke på, og at studenter er i stand til å lære seg nye ting når de trenger det. Metoden er godt egnet til å måle fakutakunnskaper på gitte tidspunkter.

1.3 Kostnader:

Alle 20 vekttallseksamener på SV-fakultetet avholdes over 2 dager med 6 eller 8 timers varlighet. På SV-fakultetet koster 20 vekttall kr. 4554,- per student, mens kostnaden å gi en student eksamen er kr. 1489,-. Differansen forklares blant annet med en relativt lav vekttallsproduksjon ved fakultetet (Nesje og Roll 2001:12) 
. Kostnaden inneholder eksamensvakter, administrasjon og sensur.

Når det gjelder sensurarbeid vurderes en 8 timer skoleeksamen å tilsvare 1 time arbeid.  
1.4 Sikkerhet:

Vurderingsformen regnes som en av de sikreste når det gjelder å prøve studentenes kunnskaper på et gitt tidspunkt. Det regnes som relativt vanskelig å fuske. Spørsmålet er vel heller om eksamensformen prøver det den skal.

1.5 Klageadgang:

I ny ”Lov om universiteter og høyskoler” (trådte i kraft 1. juli 2002) ligger det ikke et krav om en intern og en ekstern sensor på lavere grad. På høyere grad ligger det heller ikke inne et krav om minst en ekstern sensor ved prøving av studenters faktakunnskaper. Dekanatet anbefaler i brev av 13.09.2002 instituttene og enhetene å følge ”gammel” sensorordning med en intern og en ekstern sensor på alle eksamener, prøver, bedømmelse av oppgaver og i andre vurderinger på både lavere og høyere grad inntil det blir utarbeidet ny forskrift ved UiO og nye retningslinjer ved fakultetet. Eksamensbesvarelser det er lagt inn klage på vurderes med ny kommisjon bestående av en intern og en ekstern sensor. 

2. Kortsvarseksamen/prøve – skoleeksamen:

2.1 Organisering:

Faglærer forbereder eksamensoppgaven og kandidatene avlegger en 1 eller flere dagers skriftlig prøve på 2, 3 eller 4 timer i SV-fakultets lokaler. Fakultetet regner 1 eksamensvakt per 8 kandidater.

2.2 Læringsverdi:

Som punkt 1.2 under skriftlig skoleeksamen.

2.3 Kostnader:

Kostnadene til administrasjon vil være sammenfallende med kostnadene for skoleeksamen fordi de administrative rutinene ikke er forskjellige for kortere eller lengre eksamener. Utover dette vil sensurarbeidet være noe mindre. Utgifter til eksamensvakter vil trolig være lavere pga kortere eksamenstid.

2.4 og 2.5

Som punktet 1. Skriftlig skoleeksamen 

3. Hjemmeoppgaver/ Hjemmeeksamen:

3.1 Organisering: 

Hjemmeoppgave/ hjemmeeksamen innebærer et individuelt arbeid over relativ lang tid (Fra 10-14 dager til oppgaver som varer over store deler av semesteret). Problemstillingen på hjemmeeksamen blir gitt av faglærer. På hjemmeoppgaver kan problemstillinga gis av faglærer eller studenten kan utarbeide den selv. 

3.2 Læringsverdi:

Et slikt arbeid fordrer at studentene jobber intensivt i hele eksamens/oppgaveperioden. Selv om denne typen oppgaver kan virke stressende hjelper den studentene i gang med en læringsprosess og en skriveprosess, og gir dessuten gode muligheter for selvstendig bruk av stoffet samt dybdeorientering i deler av faget. Ved hjemmeeksamen gis ingen veiledning. På mellomfag i sosiologi får studentene 2 timer individuell veiledning med en vitenskapelig ansatt på semesteroppgaven. Frem til utlevering av oppgaven krever hjemmeoppgaver/ hjemmeeksamen samme type forberedelser som for skriftlig skoleeksamen. 
3.3 Kostnader:
Ved bruk av metoder som hjemmeeksamen og hjemmeoppgaver har fakultetet ingen kostnader til eksamensavvikling, eksamensvakter og annet. Den største kostnaden ved denne typen vurdering er til sensur. Sensurering per hjemmeeksamen/semesteroppgave vurderes tilsvarende 2,5 timers arbeid. Ved hjemmeoppgaver kommer i tillegg utgifter til veiledning. På sosiologi får veileder godtgjørelse tilsvarende 2,5 timers arbeid. 

3.4 Sikkerhet:

Se punkt 6. Kvalitetssikring og etterprøvbarhet ved selvstendige studentarbeider

3.5 Klageadgang: 

På høyere grad er kravet om to sensorer hvor minst den ene er ekstern opprettholdt ved bedømmelse av studenters selvstendige arbeider. Det bør vurderes om hjemmeoppgaver/hjemmeeksamen skal betraktes som selvstendig arbeid eller om dette kun gjelder hovedfags- og masteroppgaver. På lavere grad kan slike oppgaver vurderes internt. Eksamensbesvarelser det er lagt inn klage på vurderes med ny kommisjon bestående av en intern og en ekstern sensor. 

4.   Gruppeeksamen:
4.1 Organisering: 

Studentene deles opp i grupper på 4-6 personer. Oppgaven eller mandatet blir gitt av faglærer. Får studentene utdelt mandat må de selv formulere problemstillinga. Eksamensbesvarelsen leveres etter avtalt tid. Gruppa får felles tilbakemelding på besvarelsen enten i følge karakterskalaen A-F (1.00-6.00) eller bestått/ikke bestått, muligheter for justering på den muntlige delen av oppgaven.  

4.2 Læringsverdi:

Gruppeeksamen brukes på Prosjektforum ved TIK. Målet med vurderingen er at studentene skal prøve sine teoretiske og praktiske kunnskaper i praksis, og utvikle ferdigheter innen samarbeid og kommunikasjon. Det blir ikke gitt veiledning på gruppeeksamen.

4.3 Kostnader:

TIK honorerer sensor på en gruppeeksamen bestående av 6 studenter med 8,5 timer på oppgaven og 2 timer per gruppemuntlig.

4.4 Sikkerhet:

Prosjektforum ved TIK er et lukket studie med 30 studenter. Gruppeprosesser samt tett oppfølging og god oversikt over studentene fra faglærers side er en viktig del av opplegget. Videre forutsetter det at alle studenter deltar med tilnærmet lik innsats. På alle typer gruppearbeider er det en viss fare for ”gratis passasjerer”. Koordinator ved Prosjektforum mener at gruppas selvjustis samt det lave studenttallet gjør det vanskelig å slippe gjennom som ”gratis passasjer”. Faglærers inntrykk, gruppeeksamen samt individuell eksamen er grunnlaget for studentens endelige karakter. Gruppeeksamen i seg selv betraktes ikke av TIK som et godt nok grunnlag for en individuell karakter. 

4.5 Klageadgang:

Det gis ikke adgang til å klage på den muntlige delen av gruppeeksamen. På det skriftlige arbeidet gis samme klageadgang som på andre hjemmeoppgaver. Et ubesvart spørsmål er om enkeltmedlemmet i gruppa kan klage eller om alle deltakerne må være enige om å legge inn klage på gruppeeksamen. 
5.   Presentasjonsseminar/Avslutningsseminar/Prøveforelesning:
5.1 Organisering:

Temaet for det muntlige fremlegget er enten valgt av studenten eller gitt av faglærer. Studenten får på forhånd avtalt tid til forberedelse og fremførelse av fremlegget. Presentasjonen kan være obligatorisk, men uten at den karaktersettes eller kan vurderes etter karakterskalaene bestått/ikke bestått eller A-F. En eventuell sensur faller umiddelbart.  

5.2 Læringsverdi:

Studenter i universitetssystemet har ofte liten trening i muntlige fremlegg, og dette blir av arbeidsgivere betraktet som en mangel hos universitetsstudentene. Samtidig krever et muntlig fremlegg annen type forberedelse enn hva studentene er vant til, og kan slik skape et breiere grunnlag for læring. På hovedfag i samfunnsgeografi er deltakelse på presentasjonsseminaret (2. semester) og avslutningsseminaret (ved avslutning av hovedoppgaven) obligatorisk. Seminarene har som mål å være veiledende og skal kvalitetssikre studentenes arbeid. En kan også tenke seg en videreutvikling av den muntlige presentasjonen med opponenter slik forskerseminaret på dr. polit. utdannelsen er organisert.

5.3 Kostnader:

På samfunnsgeografi honoreres den ansvarlige for seminarrekken med 2 timer for 1 time seminar. Veilederens deltakelse avregnes på veilederregnskapet. 

5.4 Sikkerhet:

En muntlig fremlegg er meget godt egnet som en løpende vurdering der tilbakemeldinger blir gitt av lærere og medstudenter. Sikkerhetsmessig er det vanskelig å kontrollere graden av selvstendighet i arbeidet. Samtidig kan nervøsitet, muntlig stil og mangel på muntlig erfaring forringe kvaliteten av fremlegget. Prøveforelesninger vurderes best egnet som en læringsprosess. En læringsprosess bør ikke vurderes ut fra en gradert karakterskala, men heller som et obligatorisk seminar eller etter skalaen bestått/ ikke bestått. 
5.5 Klageadgang:

I dag har vi ingen klageadgang på muntlig eksamen. Unntatt ved spesielle forhold der klagen må komme umiddelbart etter endt eksaminasjon. Studentene har mulighet til å klage på formelle feil ved muntlig eksamen. 

Sosialantropologisk institutt har praktisert justerende muntlig der karaktersetting ble gitt etter et helhetsinntrykk av studentens kunnskaper. I følge klagenemda betraktes betegnelsen ”justerende muntlig” som svært uklar. Nemdas konklusjon er at muntlig eksamen skal ha klare retningslinjer og være en selvstendig prøve med selvstendig karakter. Blir muntlig presentasjon betraktet i henhold til læringsprinsippet, som en obligatorisk aktivitet og eventuelt vurdert etter skalaen bestått/ikke bestått er spørsmålet om klageadgang ikke relevant. 

6.   Mappevurdering:

6.1 Organisering:
I denne sammenhengen er mappevurdering forstått som en samlemappe av samme eller ulike typer arbeider (semesteroppgave, muntlig fremlegg, gruppeoppgave, rapport, bokmeldinger, kommentarer, debattinnlegg og lignende), obligatoriske arbeider vurdert som bestått/ ikke bestått og arbeider som blir vurdert med karakterer. Mappa kan vurderes som en helhet eller utvalgte arbeider kan samles i en vurderingsmappe og være bestemt av faglærer, mens andre bestemmer studentene selv ut fra gitte rammer i faget. Vurderingsmappa representerer studentenes kompetanse i forhold til sentrale mål og tema i faget. Arbeidene i vurderingsmappa er valgt ut fra samlemappa. Ved løpende vurdering er vurderingsmappa en samling av vurderte og karaktersatte arbeider. Ved veiledende tilbakemelding av arbeidet og vurdering med skalaen bestått/ikke bestått kan samlemappa eller vurderingsmappa legges frem og sluttvurderes i forbindelse med muntlig eller skriftlig eksamen. 

Veiledende tilbakemeldinger kan bli gitt av studentlærere, stipendiater, andre vitenskapelige ansatte eller medstudenter under oppsyn av en av de nevnte gruppene. Veiledningen skal peke på læringsprosessen (formativ evaluering) og legge til rette for forbedringspotensiale i arbeidet. 

Vurderingsmappene kan inneholde arbeider som vurderes etter forskjellige metoder, som nevnt over, og er grunnlag for de avsluttende eksamenene (www.ils.uio./studenter/pluto/generell/eksamen_mapper.html).  

Organiseringen av selve mappa er hittil gjort på to måter:

1) i et sentralt arkiv på det enkelte institutt

2) at den enkelte student oppbevarer delene selv og leverer deler og hele mappa til gitte frister.

Ved eventuell organisering av mappene bør studenttallet tas i betraktning. Instituttvise arkiv er best egnet for små fag. Hvis delene i mappa vurderes løpene anbefales instituttvise arkiv.

5.2 Læringsverdi:

Tanken bak en slik mappevurdering er at studentene skal jobbe jevnt i hele semesteret. De innleverte arbeidene skal vurderes og kan brukes til å gi studentene tilbakemeldinger på deres læringsprosess. Målet er å fremme læringsprosessen heller enn spesifikke kunnskaper på et gitt tidspunkt. Ved karaktersetting kan arbeidene i mappen også brukes til å fastsette og ”deklarere” studentenes kompetanse på et gitt tidspunkt (Lauvås i Dyrstad, 2001:16).  

5.3 Kostnader:

Kostnadene ved mappevurdering avhenger av valgte vurderingsmetoder og om vurderingene er formative eller summative. Det klart dyreste alternativet er summativ vurdering av alle delene i mappa. Mens veiledende tilbakemeldinger (formativ evaluering) av delene i mappa og en endelig sluttvurdering med eventuell karaktersetting i forbindelse med muntlig- og/ eller skriftligeksamen er det minst kostnadskrevende. På grunnfag i idehistorie ved HF-fakultetet brukes studenttilbakemeldinger ved bruk av Classfronter som en av flere vurderingsmetoder i mappene. Studentene blir delt inn i grupper under oversikt av en lærer eller fagansvarlig. Gruppemedlemmenes arbeider blir lagt inn på en passordbeskyttet side på nettet og studentene gir tilbakemeldinger på hverandres arbeider. Tidlig i en skriveprosess er denne typen tilbakemelding svært fruktbar for studentene og lite kostnadskrevende i forhold til veiledning gitt av vitenskapelig ansatte. Studenttilbakemeldinger samt debattinnlegg fra fagets nettside samles og legges ved som en del av mappa, og blir dermed en del av den samlede vurderinga av den enkelte student.
6.4 Sikkerhet:

Som nevnt er mappevurdering en sammensetning av flere forskjellige vurderingsmetoder. Sikkerhet og etterprøvbarhet bør sees i forhold til de enkelte delene av mappa. 

6.5 Klageadgang:

Som beskrevet over er mappevurdering en sammensetning av flere separate arbeider. I ”Lov om universitet og høyskole” er det opp til at den enkelte institusjon selv å vurdere ”om det er den enkelte prøve, oppgave eller liknende som skal påklages, eller om klagen fremmes når den endelige karakteren for fag, emne eller emnegruppe er kunngjort.” (www.dep.no/ufh/norsk/publ/otprp/045001-050002/index-hov009-b-f-a.html) Klageadgangen bør sees i sammenheng med hvilken av de to skisserte typene mappevurdering som velges. Ved karaktersetting av enkeltarbeider bør klageadgangen også tilfalle det enkelte arbeidet. Ved løpende vurdering og felles karaktersetting i sammenheng med muntlig- eller skoleeksamen bør klageadgangen gjelde mappen som helhet.  
7.   Kvalitetssikring og etterprøvbarhet ved selvstendige studentarbeider:

Kvalitetssikring og etterprøvbarhet ved selvstendige studentarbeider avhenger av hvor tett den enkelte student blir fulgt opp. 

Uavhengig av oppfølgingen bygger selvstendige studentarbeider som hjemmeeksamen, hjemmeoppgaver, gruppeeksamen, hovedfags-/masteroppgave og prøveforelesning på at universitetet har stor tillit til studentene. Ved Sosialantropologisk institutt skriver studentene under på at alle referanser er oppgitt i teksten, at ikke oppgaven har vært brukt til annen eksamen, at det ikke er referert til andres arbeider uten at det er oppgitt og at brudd på bestemmelsene over betraktes som fusk.  

Likevel bør etterprøvbarheten i studentenes arbeid sikres. Studentenes faktakunnskap kan sjekkes med f eks multiple choice eller korte prøver. Ved profesjonsstudiet i psykologi har de innført ”kursprøver”. Prøvene er på 2x2 timer, instituttet tar seg selv av avvikling og bruker interne sensorer. Målet for prøven er å kontrollere faktakunnskaper. Et minimum av eksamensvakter beregnes (2 vakter per rom). Karakterskalaen bestått/ ikke bestått brukes. 
8.   Gruppeveiledning:

En kan tenke seg at gruppeveiledning organiseres på mange forskjellige måter. Som nevnt kan studenter veiledes individuelt eller i gruppe av en vitenskapelig ansatt. Masterstudenter med veilederopplæring bør også være kvalifisert for noen former for veiledning ut fra egen skriveerfaring. Studentene kan også veiledes av hverandre under oppsikt av en vitenskapelig ansatt, stipendiat, masterstudent eller studentlærer. Her kan den ansvarliges kommentarer legges oppå studentenes eller den ansvarlige har kun kontroll og tilsyn med at studentvurderingen fungerer. 

9.   Timesatser sensorer:

Ved Det samfunnsvitenskaplige fakultet brukes laveste lønnstrinn for professorer (ltr. 60) og laveste lønnstrinn for 1. amanuensis (ltr. 50) som utgangspunkt for honorering av eksterne sensorer. Her er timesatsen kun knyttet til kompetanse og ikke til sensor-ansiennitet.

� Listen avhenger av hva som blir godkjent når studie og eksamensforskrift for Universitetet i Oslo er ferdig utarbeidet og vedtatt.


� Alle kostnadene som er skissert er i forhold til at det skal være en intern og en ekstern sensor per kommisjon. Må tenke nærmere på konsekvensene hvis dagens sensorordning oppheves.

